24.10.2022.
HR
Službeni list Europske unije
C 408/37
Tužba podnesena 19. kolovoza 2022. – Schrom Farms/Komisija (Predmet T-507/22) (2022/C 408/49) Jezik postupka: engleski Stranke Tužitelj: Schrom Farms spol.
s r. o.
(Velké Albrechtice, Češka Republika) (zastupnici: S. Sobolová i O. Billard, odvjetnici) Tuženik: Europska komisija
Tužbeni zahtjev Tužitelj od Općeg suda zahtijeva da: — proglasi tužbu dopuštenom i osnovanom; — poništi Provedbenu odluku Komisije (EU) 2022/908 оd 8. lipnja 2022. o isključenju iz financiranja Europske unije određenih izdataka država članica u okviru Europskog fonda za jamstva u poljoprivredi (EFJP) i Europskog poljoprivrednog fonda za ruralni razvoj (EPFRR) (priopćeno pod brojem dokumenta C(2022) 3543) (SL 2022., L 157, str. 15.), u dijelu u kojem se njome iz financiranja Unije isključuju izdaci povezani s bespovratnim sredstvima koja su češka tijela dodijelila tužitelju u iznosu od 30 606,96 eura; — naloži Komisiji snošenje tužiteljevih troškova; i — odredi svaku drugu mjeru koju smatra prikladnom.
Tužbeni razlozi i glavni argumenti U prilog osnovanosti tužbe tužitelj ističe pet tužbenih razloga. 1.
Prvi tužbeni razlog, koji se temelji na tvrdnji da je isključenje iz financiranja Unije izdataka povezanih s bespovratnim sredstvima koja su češka tijela dodijelila tužitelju u iznosu od 30 606,96 eura nedostatno obrazloženo, odnosno da u odnosu na njega ne postoji nikakvo obrazloženje, što je u suprotnosti s člankom 296.
UFEU-a i člankom 41. stavkom 2. točkom (c) Povelje Europske unije o temeljnim pravima. 2.
Drugi tužbeni razlog, koji se temelji na tvrdnji da je tuženik i izravno i neizravno povrijedio tužiteljeva temeljna prava jer tužitelj nije imao priliku izraziti svoja stajališta tijekom revizije koja je dovela do donošenja pobijane odluke, iako potonja navodno negativno utječe na bespovratna sredstva dodijeljena tužitelju. 3.
Treći tužbeni razlog, koji se temelji na tvrdnji da tuženik nije nadležan za tumačenje i primjenu internog prava država članica. 4.
Četvrti tužbeni razlog, koji se temelji na tvrdnji da tuženik nije dokazao sadržaj češkog prava i da je počinio pogrešku u njegovu tumačenju i primjeni. 5.
Peti tužbeni razlog, koji se temelji na tvrdnji da je tuženik počinio pogrešku i u tumačenju i primjeni prava Unije jer je pogrešno smatrao da je došlo do povrede članka 61.
Uredbe (EU, Euratom) 2018/1046 Europskog parlamenta i Vijeća od 18. srpnja 2018.
o financijskim pravilima koja se primjenjuju na opći proračun Unije (SL 2018., L 193, str.
1. i ispravak SL 2018., L 294, str. 45.) i primijenio češka pravila o sukobima interesa, što je u suprotnosti s temeljnim načelima prava Unije, uključujući temeljno načelo jednakog postupanja i nediskriminacije.